OR Tambo-rooftog: R1 miljoen onder wasmasjien gevindArgieffoto. Die verdagte is Sondag in hegtenis geneem. Sy saak is tot Woensdag uitgestel sodat hy regshulp kan kry. Kol. Mabina Mahlangu, die ondersoekbeampte, het tydens Dinsdag se hofverrigtinge bekend gemaak R20,7 miljoen is tydens die rooftog gesteel. Daar is ook bevestig dit is Standard Bank se geld wat gesteel is. Van die geld wat tydens die rooftog gesteel is, is in die besit van Prince Dube en Thando Sonqishe se vriendinne gevind. Die hof het gehoor R13 000 is in Sonqishe (39) se vriendin se huis gevind, terwyl R1 miljoen onder ŉ wasmasjien by Dube (43) se vriendin se huis gevind is. Die staatsaanklaer, Pieter Erasmus, het gesê beide mans was voorheen betrokke by verskeie misdade, insluitend gewapende roof en bedrog. Sonqishe het egter vroeër aan die hof gesê hy het geen vorige veroordelings nie. Volgens Mahlangu is Dube ŉ Zimbabwiër en is hy onwettig in die land. Dube het gesê hy verdien R400 000 per maand as ŉ stalletjie-uitstaller. ŉ Koeëlvaste baadjie is in Dube se besit gevind tydens sy inhegtenisneming. Hy het glo ook erken die voertuig wat tydens die rooftog gebruik is was soos ŉ polisievoertuig gemerk. Sonqishe het glo die blou ligte verskaf. Beide mans het glo, toe hulle in hegtenis geneem is, erken hulle was betrokke by die beplanning en uitvoering van die rooftog. Al sewe verdagtes wat sover in verband met die voorval in hegtenis geneem is, sal Woensdag in die hof verskyn. Lees alle vorige berigte oor OR Tambo op Maroela Media.